
	2017. november 17–18-án került sor Egerben a felsőoktatási intézmények Kárpát-medencei helyesírási versenyére, melyet a korábbi évekhez hasonlóan ismét az Eszterházy Károly Egyetem Magyar Nyelvészeti Tanszéke szervezett. A rendezvényre minden intézményből egy hallgatót és felkészítő tanárát hívták. Az ELTE Savaria Egyetemi Központot idén Fixl Szilvia Mária negyedéves magyar–angol szakos hallgató képviselte. Én Szilvia felkészülését segítettem, illetve elkísértem a konferenciával egybekötött versenyre. Szilvia különösen érdeklődik a helyesírási kérdések, problémák iránt, teljesítménye kimagasló, szakdolgozatát is helyesírási kutatásból írja. Ezért választottuk őt a versenyen való részvételre a kollégáimmal való előzetes egyeztetés után. A versenyzőnek és felkészítő tanárának pályázati támogatásból teljes ellátást biztosítottak (szállást, két ebédet, vacsorát, reggelit), ezért csak az utazási költségekre kértünk támogatást a Tehetséggondozási Tanácstól.
	A közös program november 17-én pénteken ebéddel kezdődött az egyetem gyakorlóiskolájának TISZK-éttermében, majd helyesírási témájú előadásokkal folytatódott az Eszterházy Károly Egyetem főépületében. A kollégákkal és a hallgatókkal együtt színvonalas előadásokat hallhattunk a terület elismert művelőitől, akik a helyesírás mai jelenségeit tárgyalták. Az előadók között üdvözölhettük Prószéky Gábor akadémikust, aki magyar nyelvű szövegek pszicholingvisztikai alapú számítógépes elemzését mutatta be. Misad Katalin ingadozó írásmódú tulajdonneveket emelt ki a szlovákiai magyar nyelvű sajtótermékekből. Laczkó Krisztina és Mártonfi Attila az Osiris Helyesírás kézikönyv átdolgozása során felmerülő elméleti és gyakorlati problémákat körvonalazta. Minya Károly a Magyar Nyelvi Szolgáltató Iroda internetes oldalán (www.e-nyelv.hu) előforduló helyesírási kérdésekből emelt ki jónéhányat. Ludányi Zsófia a „népi” helyesírási gondolkodásról tartott előadást a nyelvi tanácsadói gyakorlat alapján. Takács Judit pedig a finn helyesírást ismertette meg a résztvevőkkel.
	A verseny szombaton délelőtt zajlott Bozsik Gabriella tanárnő irányításával. Tollbamondással kezdődött, majd két feladatlap kitöltésével folytatódott. A verseny befejezése után Zimányi Árpád tanár úr vezetésével lehetőségünk nyílt megismerkedni a Líceum épületével: a Díszteremmel, a Kápolnával, a Csillagvizsgálóval). Az eredményhirdetésre az ebéd után került sor. Első helyezett az Eszterházy Károly Egyetem hallgatója lett, második helyen a Károli Gáspár Református Egyetem versenyzője végzett, a képzeletbeli dobogó harmadik helyére pedig a kolozsvári Babes-Bolyai Tudományegyetem tanulója „állhatott”. Intézményünk hallgatója, Fixl Szilvia a középmezőnyben végzett, ami szép teljesítmény, mivel egy-egy pont különbség volt jellemző az elsők és az utánuk következők pontszáma között. 
	Mind Szilvia, mind pedig én hasznos tapasztalatokkal gazdagodtunk a rendezvényen tekintve a kérdéses helyesírású alakokat, a helyesírás tanításának vonatkozását, valamint a későbbi versenyekre való felkészülést és részvételt. Köszönettel tartozunk az Eszterházy Károly Egyetemnek a verseny színvonalas lebonyolításáért külön is kiemelve Zimányi Árpád tanár úr mindenre kiterjedő figyelmességét, továbbá az ELTE Tehetséggondozási Tanácsának, amely biztosította a versenyre való utazásunkat. Reméljük, jövőre is részt vehetünk a rendezvényen. 

